Kolmasluokkalaista poikaa on kiusattu koulussa ja koulun ulkopuolella jo jonkin aikaa. Peppi tuli pojan turvaksi kotimatkalle.

Peppi ja kiusattu poika tutustuivat bussissa. Kuvituskuva. JOHN PALMéN

Peppi Hartikainen, 20, oli sunnuntai-iltana kahdeksan jälkeen bussissa matkalla Torpparinmäestä Helsingin keskustaan kotiinsa.

Bussissa ei ollut ensin muita matkustajia Pepin lisäksi, kunnes yhdeltä pysäkiltä kyytiin hyppäsi joukko kolmannella luokalla olevia poikia.

Kuusi poikaa jäi istumaan bussin etuosaan, mutta yksi poika tuli istumaan bussin takaosaan aivan Pepin viereen.

– Ihmettelin, miksi hän tuli siihen viereiselle paikalle, kun bussi oli aivan tyhjä. Mielestäni hän vaikutti siltä, ettei hän haluaisi olla siinä tilanteessa, hän oli hieman pelokkaan oloinen, Peppi kertoo.

Nuori nainen oli nähnyt ikkunasta, että pysäkillä poikajoukko puhui ja naureskeli tälle pojalle ja jätti hänet ryhmän ulkopuolelle.

Toiset kiusaavat

Peppi ei jäänyt sanattomaksi, vaan hän kysyi pojalta onko tällä kaikki kunnossa.

Ensin poika ei vastannut mitään, vaan tuijotti vain kenkiinsä. Hetken päästä hän sanoi miltei kuiskaten, ettei hän uskalla istua yksin, koska bussissa olleet kuusi poikaa ovat jo koko matkan porukalla häntä kiusanneet ja nimitelleet.

Poika kertoi, että pojat käyvät hänen kanssaan samaa koulua ja ovat samalla luokalla. Lisäksi kaikki pojat pelasivat jalkapalloa samassa joukkueessa. He olivat parhaillaan matkalla kotiin treeneistä.

– Hän kertoi, ettei tykkää mennä treenimatkoja yksin, koska pojat kiusaavat häntä.

– Kysyin pojalta, onko hänellä puhelinta, jolla soittaa hänen vanhemmilleen. Akku oli kuitenkin loppu eikä poika muistanut ulkoa vanhempiensa numeroita.

Iloinen saattajasta

Poika kertoi, että pojat jäisivät hänen kanssaan samalla bussipysäkillä pois Helsingin Arabiassa.

Peppi tarjoutui saattamaan pojan kotiin, jotta tämän ei tarvitsisi kävellä noin kilometrin matkaa pysäkiltä kotiin yksin.

– Ensin hän hieman pohti, että voisi mennä yksinkin, mutta sitten hän totesi, että olisi kiva saada saattaja. Matkalla hän oli tyytyväinen, ettei hänen tarvinnut kävellä yksin, koska olisi ollut iso riski siitä, että kiusaaminen olisi jatkunut.

Kotimatkalla poika kertoi Pepille, että kiusaaminen on jatkunut jo noin vuoden. Poika kertoi, että hänen äitinsä on ollut yhteydessä kouluun, mutta tilanne ei ole muuttunut mihinkään.

Pojan kotona äiti oli kiitollinen Pepin avusta.

– Äiti ei tiennyt, että poikaa kiusataan myös koulun ulkopuolella. Hän kertoi tietävänsä koulukiusaamisesta, mutta hän ei tiennyt sen liittyvän vapaa-aikaankin.

Pullia kiitokseksi

Äiti sanoi Pepille ottavansa seuraavana päivänä taas yhteyttä kouluun kiusaamisen vuoksi. Lisäksi hän aikoi soittaa jalkapallovalmentajalle.

– Äiti kertoi, että hänestä tuntuu kamalan pahalta, ettei tilannetta saada kuriin, vaikka hän on ollut useita kertoja kouluun yhteydessä. Äiti oli järkevän oloinen ihminen ja selvästi välitti lapsestaan, Peppi sanoo.

Äiti oli niin kiitollinen Pepin antamasta avusta, että antoi tälle kiitokseksi pullia matkaan.

Peppi ihmettelee, miten jo ala-asteikäiset lapset ovat toisilleen niin julmia.

– Iso lauma kiusaa yhtä ulkopuolista. Naurettavaa ja raukkamaista touhua. Ei todellakaan ole oikein, että toinen joutuu pelkäämään ulkona kulkiessaan, koulussa ollessaan ja harrastuksissa käydessään, että toiset kiusaa. Onneksi pojalla on äiti, joka välittää, Peppi kirjoitti kokemastaan Facebookiin.